สรรหามาเล่า
สวัสดีค่ะ ตอนที่แล้วเราพูดกันถึงตัวช่วยสมาชิกในการเลือกนโยบายการลงทุนที่เหมาะสมกับตัวเอง และสถานการณ์ทางเศรษฐกิจทั้งในระยะสั้นและระยะยาว
18 ส.ค. 2554

สวัสดีค่ะ ตอนที่แล้วเราพูดกันถึงตัวช่วยสมาชิกในการเลือกนโยบายการลงทุนที่เหมาะสมกับตัวเอง และสถานการณ์ทางเศรษฐกิจทั้งในระยะสั้นและระยะยาว 
โดย..สำนักงานคณะกรรมการกำกับหลักทรัพย์
มีหลายท่านบ่นมาว่าไม่รู้จะทำอย่างไร ไม่รู้จะเริ่มตรงไหน ไม่ต้องกังวลใจค่ะ เพราะสรรหามาเล่าได้ไปเสาะแสวงหาตัวช่วยมาให้ท่านแล้ว เป็นโครงการเผยแพร่ความรู้ด้านการวางแผนการเงินและทางเลือกการลงทุน หรือ Employee’s Choice @ Workplace ซึ่งเป็นโครงการความร่วมมือระหว่างตลาดหลักทรัพย์แห่งประเทศไทย สมาคมบริษัทจัดการลงทุน และสมาคมกองทุนสำรองเลี้ยงชีพ ที่มีวัตถุประสงค์ที่จะส่งเสริมและเผยแพร่ความรู้และทักษะพื้นฐานด้านการวางแผนการเงินส่วนบุคคลเพื่อการเกษียณและการเลือกนโยบายการลงทุนให้แก่สมาชิกกองทุน 
การจะจัดให้สมาชิกกองทุนทุกคนซึ่งมีประมาณ 2 ล้านคน มีความรู้ ความเข้าใจในเรื่องดังกล่าวคงไม่ใช่เรื่องง่าย โครงการนี้จึงจะพัฒนากรรมการกองทุนจำนวน 500 คน ให้เป็น Employee’s Choice Ambassador เพื่อนำความรู้และทักษะที่ได้รับไปถ่ายทอดต่อให้สมาชิกกองทุนในหน่วยงานของตนเอง เพื่อให้สมาชิกกองทุนสามารถวางแผนการเงินด้วยตนเองได้ในเบื้องต้น และสามารถเลือกนโยบายการลงทุนที่เหมาะสมกับความเสี่ยงและผลตอบแทนที่แต่ละบุคคลยอมรับได้ อันจะทำให้เกิดการสะสมความมั่งคั่งและบรรลุเป้าหมายทางการเงินในวัยเกษียณในอนาคตได้
มาดูกันนะคะว่าเนื้อหาการอบรมของโครงการนี้มีอะไรบ้าง
เริ่มจากทำไมต้องบริหารความมั่งคั่ง ซึ่งเป็นความคิดรวบยอดของ Wealth Management การเรียนรู้หลักการบริหารความมั่งคั่งโดยเฉพาะของมนุษย์เงินเดือน
ต่อด้วย 9 ภารกิจพิชิตความมั่งคั่งสำหรับมนุษย์เงินเดือน โดยเริ่มตั้งแต่สำรวจสถานะการเงินในปัจจุบัน เปลี่ยนเป้าหมายชีวิตเป็นเป้าหมายทางการเงิน รู้สถานะการเงินในอนาคตผ่าน Financial Projection คำนวณความต้องการใช้เงินหลังเกษียณ สำรวจแหล่งเงินออมเพื่อการเกษียณอายุที่มีอยู่ปัจจุบัน เพิ่มค่าเงินออมกองทุนผ่าน Employee’s Choice เพิ่มทางเลือกในการออมเงินด้วย Additional Fund จัดพอร์ตการลงทุนง่ายๆ ตามสไตล์สมาชิกแต่ละคน และสุดท้ายติดตามผลการดำเนินงานและปรับพอร์ตการลงทุน
หัวข้อที่กล่าวข้างต้นน่าสนใจและตรงใจมากใช่ไหมคะ อย่ารอช้านะคะ ท่านที่เป็นกรรมการกองทุนควรต้องรีบสมัคร หรือสมาชิกก็ควรให้กรรมการกองทุนของหน่วยงานท่านมาอบรมกับโครงการนี้ เพราะจะได้รับประโยชน์จริงๆ โดยใช้เวลาอบรมเพียง 2 วันทำการ และที่สำคัญไม่มีค่าใช้จ่ายค่ะ
กรรมการกองทุนจากหน่วยงานต่างๆ สามารถสมัครเข้าร่วมโครงการได้หน่วยงานละ 2 ท่าน มีให้เลือก 4 รุ่นค่ะ วันที่ 6-7 มิ.ย. 16-17 มิ.ย. 45 ก.ค. และรุ่นสุดท้ายวันที่ 21-22 ก.ค. 2554 สอบถามรายละเอียดและสมัครได้ที่ คุณศรีวิลัย จันทร์รวม โทรศัพท์ 026930967 
หวังว่าตัวช่วยนี้คงถูกใจท่านสมาชิกกองทุนทุกท่านนะคะ สำหรับท่านกรรมการกองทุนที่ไปเข้าโครงการนี้แล้ว ก็อย่าลืมไปเป็น Ambassador เผยแพร่ความรู้แก่สมาชิกกองทุนของท่านด้วยนะคะเพื่อให้สมาชิกกองทุนรู้จักวางแผนการเงินของตนเองและเลือกนโยบายการลงทุนที่เหมาะสม ระหว่างนี้ท่านสมาชิกกองทุนก็หาความรู้จาก www.thaipvd.com ไปพลางๆ ก่อนนะคะ แล้วพบกันใหม่ฉบับหน้า สวัสดีค่ะ